Ur. broj: 1 - 482/22

Zagreb – Sesvete, 28. rujna 2022.

**ZAPISNIK**

sa 6. sjednice Upravnog vijeća NS „Sesvete“, održane 28. rujna 2022. godine u prostorijama Narodnog sveučilišta “Sesvete”. Sjednica je započela u 15:00, a završila u 16:30 sati.

Prisutni: Koraljka Sopta, predsjednica

Viktor Brezak, zamjenik predsjednice

Ksenija Blažun, članica

Vjekoslava Damjanović, ravnateljica

Upravno vijeće jednoglasno je usvojilo Dnevni red:

1. Usvajanje zapisnika s prethodne sjednice
2. Donošenje prijedloga Statuta Narodnog sveučilišta „Sesvete“
3. Razno.

Ad 1. – Zaključak

Na početku sjednice članovi Upravnog vijeća su jednoglasno usvojili Dnevni red i zapisnik s prethodne sjednice.

Ad 2. – Zaključak

Razlog sazivanja sjednice Upravnog vijeća i glavna točka dnevnog reda bilo je donošenje prijedloga Statuta Narodnog sveučilišta „Sesvete“.

Na sastanku u Gradskom uredu za kulturu, međugradsku i međunarodnu suradnju i civilno društvo održanom 12. rujna 2022. godine objašnjeni su razlozi donošenja novog statuta te nam je predstavljen nacrt dokumenta s istaknutim intervencijama i promjenama u odnosu na dosadašnji.

Dana 27. rujna 2022. iz istog Ureda e-poštom je zaprimljen prijedlog teksta novog Statuta.

Nakon detaljnog pregleda prijedloga novog Statuta i konstruktivne diskusije složili smo se s velikom većinom predloženog teksta te uvrstili manje promjene:

- u članku 6. naziv Ustanove ostaje Narodno sveučilište „Sesvete“ (pod navodnim znakovima)

- u članku 7. nije potrebno opisivati izgled znaka (loga) kako bi se njegov dizajn (boja ili sadržaj) po potrebi mogao mijenjati ili nadopunjavati.

Najviše rasprave vodilo se oko članka 17. vezanog uz unutarnje ustrojstvo Centra. Naime, Gradski ured za kulturu, međugradsku i međunarodnu suradnju i civilno društvo ponudio je opciju dviju ustrojbenih jedinica: Opći odjel i Programsko-tehnički odjel (umjesto dosadašnjih triju), drugim riječima spajanje Centra za kulturu i Centra za obrazovanje u jednu jedinicu s čime se UV ne slaže. Pozivajući se na članak 13. u kojem se izrijekom navodi cijeli niz kulturnih i obrazovnih djelatnosti, smatramo da te djelatnosti Centra moraju biti navedene u nazivu ustrojbenih jedinica što ponuđeni naziv OPĆI ODJEL u cijelosti negira.

Zaključno, inzistiramo na tri ustrojbene jedinice: Odjel kulturnih djelatnosti, Odjel edukativnih djelatnosti i Odjel administrativnih, promidžbenih, tehničkih i općih poslova.

Također smo se zadržali na članku 29. u kojem se navode uvjeti koje mora ispunjavati osoba koja se prijavljuje na natječaj za izbor ravnatelja Centra. Smatramo da je poznavanje stranih jezika bitno, pa smo i to dodali u prijedlog.

Ovako izmijenjen tekst prijedloga Statuta Narodnog sveučilišta „Sesvete“ jednoglasno je usvojen.

Ad 3. – Zaključak

Na kraju sjednice se kratko razgovaralo o početku nove šk. godine i tečajevima i programima koji su započeli ili su u pripremi.

Zapisnik vodila Predsjednica Upravnog vijeća

Ksenija Blažun Koraljka Sopta